പാതിജയിച്ച് വില്യംസണ് ടോസ് കിവികള്ക്ക്, ഇന്ത്യക്ക് ബാറ്റിംഗ് ദുബായ്: ട്വന്റി 20 ക്രിക്കറ്റ് ലോകകപ്പില് സൂപ്പര് 12 പോരാട്ടത്തില് ആദ്യ ജയം ലക്ഷ്യമിട്ടിറങ്ങുന്ന ടീം ഇന്ത്യയെ ടോസിലെ ഭാഗ്യം കൈവിട്ടു. ടോസ് നേടിയ ന്യൂസിലന്ഡ് ഇന്ത്യയെ ബാറ്റിംഗിന് അയച്ചു. ഇതുവരെയുള്ള മത്സരങ്ങളില് രണ്ടാമത് ബാറ്റ് ചെയ്യുന്ന ടീമുകള്ക്കൊപ്പമായിരുന്നു ജയം. അതിനാല് ടോസ് നിര്ണായകമായിരുന്നു. ജീവന്മരണ പോരാട്ടത്തിനിറങ്ങുന്ന ഇന്ത്യ കഴിഞ്ഞ മത്സരത്തിലെ ടീമില് രണ്ട് മാറ്റങ്ങള് വരുത്തി. പരിക്കേറ്റ സൂര്യകുമാര് യാദവിനു പകരമായി ഇഷാന് കിഷാനെയും ഭുവനേശ്വര് കുമാറിനു പകരക്കാരനായി ശാര്ദ്ദൂല് താക്കൂറിനെയും ഉള്പ്പെടുത്തി. പാക്കിസ്ഥാനെതിരെ നിറംമങ്ങിയ ഭുവി ഇന്ന് കളിക്കാനുണ്ടാവില്ലെന്ന് ഏറെക്കുറെ ഉറപ്പായിരുന്നു. എന്നാല് ഇഷാന് കിഷനെ ഉള്പ്പെടുത്തിയത് അപ്രതീക്ഷിതമായി. മുന്നോട്ടുള്ള പ്രതീക്ഷകള് നിലനിര്ത്തണമെങ്കില് ഇന്ത്യക്കും കിവികള്ക്കും വിജയം അനിവാര്യമാണ്. ആദ്യ മത്സരത്തില് പാക്കിസ്ഥാനോടു തോറ്റശേഷമാണ് ഇന്ത്യയും ന്യൂസിലന്ഡും സൂപ്പര് 12 ഗ്രൂപ്പ് രണ്ടിലെ ആദ്യ ജയം തേടി ഇറങ്ങുന്നത്.